Rand Water gaan nou water rantsoeneerArgieffoto (Foto: EME, Pixabay) Rand Water sê ondanks waterbeperkings wat verlede week ingestel is, het waterverbruik in Gauteng aanhou toeneem. Daarom gaan hy nou self die watertoevloei nahuishoudings beperk, eerder as om op inwoners staat te maak om water spaarsamig te gebruik. “Sedert die begin van lente het Rand Water se watervoorsiening aan munisipaliteite toegeneem van omtrent 4 300 miljoen liter water per dag tot omtrent 4 900 miljoen liter water per dag. Die gemiddelde waterverbruik per persoon in Gauteng is omtrent 300 liter per dag, teenoor die wêreldgemiddeld van 173 liter per dag,” sê die waterverskaffer. Rand Water bedien omtrent 17 miljoen mense. Om die integriteit van die waterstelsel te beveilig en te verseker dat watervoorsiening kan voortgaan soos nodig, het Rand Water verlede week fase 2-waterbeperkings ingestel om waterverbruik met 30% te verminder. Dit het ingesluit dat inwoners nie hul tuine of opritte met ŉ tuinslang mag natspuit of hul swembaddens mag opvul nie. “Dit het egter nie die gewenste uitwerking gehad nie en ons het inteendeel gesien dat die waterverbruik verder toeneem,” sê Rand Water nou. “In ŉ poging om watervlakke in reservoirs te stabiliseer en te verhoed dat dit leegloop en ŉ algehele ineensinking van die stelsel veroorsaak, sal Rand Water nou die vloei van water na huishoudings beperk, eerder as om staat te maak op inwoners om water te bespaar.” Dié beperking sal Vrydag om 20:00 in werking tree en geld totdat watervlakke weer genoegsaam herstel het. Onderbroke watertoevoer kan dus in talle gebiede binne die volgende munisipaliteite verwag word. “Om ŉ gebrekkige toevoer van water te vermy, moet verbruikers hul waterverbruik verminder,” sê Rand Water. “Ons stel voor dat munisipaliteite dit deur middel van hul bywette in werking stel en toesien dat hierdie beperkings nagekom word. Ons stel ook voor dat ŉ verbod gestel word op die gebruik van sproeiers of tuinslange om tuine mee nat te lei of motors en opritte mee te was.”